Keskittymiä käsittelevän neuvoa-antavan komitean 15. syyskuuta 1999 pidetyssä 68. kokouksessa antama lausunto asiaan IV/M.1383 - Exxon/Mobil liittyvästä alustavasta päätösluonnoksesta (ETA:n kannalta merkityksellinen teksti)



Virallinen lehti nro C 102 , 28/04/2004 s. 0029 - 0030



Keskittymiä käsittelevän neuvoa-antavan komitean 15. syyskuuta 1999 pidetyssä 68. kokouksessa antama lausunto asiaan IV/M.1383 - Exxon/Mobil liittyvästä alustavasta päätösluonnoksesta (2004/C 102/11) (ETA:n kannalta merkityksellinen teksti) (Komission päätös 2004/284/EY - EYVL L 103, 7.4.2004) 1. Neuvoa-antava komitea on komission kanssa samaa mieltä siitä, että a) ilmoitettu toimenpide muodostaa sulautuma-asetuksen 3 artiklan 1 kohdan a alakohdassa tarkoitetun keskittymän, ja b) että ilmoitetulla toimenpiteellä on sulautuma-asetuksen 1 artiklan 2 kohdassa määritelty yhteisönlaajuinen ulottuvuus. 2. Neuvoa-antava komitea on komission kanssa samaa mieltä siitä, että koska keskittymä ei johda määräävän aseman syntymiseen tai vahvistumiseen seuraavilla markkinoilla: a) raakaöljyn ja maakaasun etsintä, kehittäminen, tuotanto ja myynti, b) kaasun muuntaminen nesteeksi ja c) kemialliset lisäaineet ja voiteluaineet (lentokonevoiteluaineita lukuun ottamatta), näillä aloilla ei ole tarpeen määritellä merkityksellisten markkinoiden tarkkaa soveltamisalaa. 3. Neuvoa-antavan komitean enemmistö yhtyy komission määrittelyyn, jonka mukaan seuraavien tuotteiden markkinat muodostavat merkitykselliset tuotemarkkinat: a) maakaasun tukkumyynti ja siirto, b) maakaasun kaukosiirto ja tukkumyynti, c) maakaasun maanalaiset varastot, d) ryhmän I perusöljyt, e) lentokonevoiteluaineet, f) liikennepolttonesteiden vähittäismyynti, g) liikennepolttonesteiden vähittäismyynti moottoriteillä, ja h) lentopetrolit. Komitean vähemmistö katsoo, että korkean ja alhaisen lämpöarvon maakaasu on erotettava toisistaan kaukosiirron ja tukkumyynnin markkinoilla. 4. Neuvoa-antavan komitean enemmistö on komission kanssa samaa mieltä siitä, että 3 kohdassa lueteltujen tuotteiden osalta merkitykselliset maantieteelliset markkinat ovat seuraavat: a) maakaasun tukkumyynti ja siirto: Alankomaat, b) maakaasun kaukosiirto ja tukkumyynti: Saksa (kansalliset tai alueelliset markkinat), c) maakaasun maanalaiset varastot: Etelä-Saksa, d) ryhmän I perusöljyt: ETA-valtiot, e) lentokonevoiteluaineet: koko maailma, f) liikennepolttonesteiden vähittäismyynti: Itävalta, Saksa, Luxemburg, Alankomaat ja Yhdistynyt kuningaskunta, g) liikennepolttonesteiden vähittäismyynti moottoriteillä: Ranska, ja h) lentopetrolit: Gatwickin lentokenttä. Komitean vähemmistö katsoo, että f ja g alakohdan osalta markkinat eivät kata koko maata. 5. Neuvoa-antavan komitean enemmistö on komission kanssa samaa mieltä siitä, että ilmoitettu toimenpide johtaa määräävän markkina-aseman syntymiseen tai vahvistumiseen kaikilla 4 kohdassa luetelluilla markkinoilla. Vähemmistö pidättyy ottamasta kantaa. 6. Neuvoa-antavan komitean enemmistö on komission kanssa samaa mieltä siitä, että elleivät markkinatestaus, komission vaatimat muutokset ja yksityiskohtaisempi selvitys tässä ehdotetuista sitoumuksista toisin osoita, nämä sitoumukset poistavat epäilykset siitä, että ilmoitettu keskittymä aiheuttaisi kilpailuongelmia kaikilla 4 kohdassa mainituilla markkinoilla. Vähemmistö katsoo, ettei se voi antaa asiasta lausuntoa. 7. Neuvoa-antavan komitean enemmistö on komission kanssa samaa mieltä siitä, että ellei edellä 6 kohdassa mainituista varaumista muuta johdu, keskittymä olisi todettava yhteismarkkinoille ja ETA-sopimuksen toimintaan soveltuvaksi edellyttäen, että kaikki annetut sitoumukset täytetään. Vähemmistö katsoo, ettei se voi antaa asiasta lausuntoa. 8. Neuvoa-antava komitea suosittelee tämän lausunnon julkaisemista Euroopan unionin virallisessa lehdessä. 9. Neuvoa-antava komitea kehottaa komissiota ottamaan huomioon kaikki keskustelussa esiin tuodut asiat.